บริษัท อีสเทิร์นไวร์ จำกัด (มหาชน) ก่อตั้งขึ้นเมื่อวันที่ 17 มีนาคม พ.ศ. 2531
ประกอบธุรกิจผลิตลวดเหล็กแรงดึงสูงทั้งชนิดเส้นเดี่ยวและตีเกลียว ลวดขอบล้อยาง
และลวดเชื่อมไฟฟ้า บริษัทได้เข้าจดทะเบียนในตลาดหลักทรัพย์แห่งประเทศไทย ในปี พ.ศ. 2534
และแปรสภาพเป็นบริษัทมหาชนจำกัด เมื่อวันที่ 30 สิงหาคม พ.ศ. 2536
อย่างไรก็ตามบริษัทได้รับผลกระทบจากวิกฤตเศรษฐกิจที่เกิดขึ้นใน ปี พ.ศ. 2540
จนประสบปัญหาขาดทุนและไม่สามารถ ชำระหนี้ที่มีต่อเจ้าหนี้ต่างๆ ได้
ทำให้บริษัทเข้าเกณฑ์อาจถูกเพิกถอนจากการเป็นหลักทรัพย์ จดทะเบียน โดยในปี พ.ศ. 2541
ตลาดหลักทรัพย์แห่งประเทศไทย ได้ขึ้นเครื่องหมาย SP เพื่อห้ามซื้อขายหลักทรัพย์ของบริษัท
พร้อมทั้งย้ายหลักทรัพย์ของบริษัทไปอยู่ในหมวด “บริษัทจดทะเบียนที่อยู่ระหว่างแก้ไขการดำเนินงาน
(REHABCO)” ทั้งนี้ ในปี พ.ศ. 2543
ศาลล้มละลายกลางได้มีคำสั่งให้ฟื้นฟูกิจการของบริษัทโดยแต่งตั้ง ดร.พีรพันธุ์ พาลุสุข
เป็นผู้ทำแผนฟื้นฟูกิจการ ซึ่งบริษัทได้ปฏิบัติตามแผนฟื้นฟูกิจการมาโดยตลอดจนครบถ้วน ทำให้ศาล
ล้มละลายกลางมีคำสั่งยกเลิกฟื้นฟูกิจการเมื่อวันที่ 10 มีนาคม พ.ศ. 2547
และตลาดหลักทรัพย์ได้ปลดเครื่องหมายห้ามซื้อขาย
และอนุญาตให้หลักทรัพย์ของบริษัทเริ่มทำการซื้อขายอีกครั้งในหมวดวัสดุก่อสร้างและเครื่องตกแต่ง
ตั้งแต่วันที่ 1 กันยายน พ.ศ. 2547 เป็นต้นไป

อนึ่ง บริษัทได้หยุดการผลิตสินค้าทุกผลิตภัณฑ์ที่โรงงานบางปะกง จังหวัดฉะเชิงเทรา ตั้งแต่กลางปี
พ.ศ. 2541 จนถึงปัจจุบัน และได้เปลี่ยนเป็นการดำเนินธุรกิจโดยการถือหุ้นในบริษัทอื่น (Holding
Company) ตั้งแต่ปี พ.ศ. 2546 เป็นต้นมา และเมื่อเดือนตุลาคม พ.ศ. 2547
ได้ย้ายที่ตั้งสำนักงานใหญ่มาอยู่ที่ เลขที่ 900/15 อาคารเอสวีโอเอทาวเวอร์ ชั้น 19 ถนนพระราม
3 แขวงบางโพงพาง เขตยานนาวา กรุงเทพมหานคร 10120

ปัจจุบัน บริษัทได้ถือหุ้นในบริษัทอื่น จำนวน 3 บริษัท ได้แก่

1. บริษัท ระยองไวร์ อินดัสตรีส์ จำกัด ซึ่งเป็นบริษัทย่อยและบริษัทแกนของบริษัท ในสัดส่วนร้อยละ
99.993 ของทุนจดทะเบียนและเรียกชำระแล้ว 100 ล้านบาท
ประกอบธุรกิจผลิตและจำหน่ายลวดเหล็กแรงดึงสูงทั้งชนิดเส้นเดี่ยวและตีเกลียว และลวดเชื่อมไฟฟ้า
มีโรงงานตั้งอยู่ที่นิคมอุตสาหกรรมมาบตาพุด เลขที่ 5 ถนนไอ-5 ตำบล มาบตาพุด อำเภอเมือง
จังหวัดระยอง 21150 และมีสำนักงานเลขที่ 900/14 อาคาร เอสวีโอเอทาวเวอร์ ชั้น 18
ถนนพระราม 3 แขวงบางโพงพาง เขตยานนาวา กรุงเทพมหานคร 10120

2. บริษัท เอื้อวิทยา จำกัด (มหาชน) ในสัดส่วนร้อยละ 90.98
ของทุนจดทะเบียนและเรียกชำระแล้ว 250.504 ล้านบาท
ประกอบธุรกิจขายสินค้าอุตสาหกรรมและผลิตโครงเหล็กเสาสายส่งไฟฟ้าแรงสูง เสาโทรคมนาคม
โครงเหล็กสถานี ไฟฟ้าย่อย มีโรงงานและสำนักงานใหญ่ตั้งอยู่ที่ 78 หมู่ที่ 15 ถนนร่มเกล้า
แขวงแสนแสบ เขตมีนบุรี กรุงเทพมหานคร 10510

3. บริษัท เอ็นเนซอล จำกัด ซึ่งเดิมบริษัทถือหุ้น จำนวน 847,000 หุ้น ในสัดส่วนการถือหุ้น 35%
ซื้อเพิ่มอีกจำนวน 1,200,000 หุ้น คิดเป็น 45.59% รวมเป็นจำนวนหุ้นทั้งหมด 2,047,000 หุ้น
คิดเป็นร้อยละ 84.59 ปัจจุบันรับโอนหุ้นของบริษัท เอ็นเนซอล จำกัด ได้จำนวน 1,090,910 หุ้น
ส่วนที่เหลืออีกจำนวน 109,090 หุ้น ยังไม่สามารถโอนได้เนื่องจากอยู่ระหว่างการร้องขัดทรัพย์
ดังนั้น ปัจจุบันบริษัทถือหุ้นในบริษัท เอ็นเนซอล จำกัด จำนวน 1,937,910 หุ้น คิดเป็นร้อยละ
80.08 ของทุนจดทะเบียนและเรียกชำระแล้ว 242 ล้านบาท
ประกอบธุรกิจผลิตและจำหน่ายกระแสไฟฟ้าและพลังงานความร้อน มีสำนักงานใหญ่ตั้งอยู่ที่ 900/15
อาคารเอสวีโอเอทาวเวอร์ ชั้น 19 ถนนพระราม 3 แขวงบางโพงพาง เขตยานนาวา
กรุงเทพมหานคร 10120

สภาพเศรษฐกิจไทยในรอบปีที่ผ่านมามีแต่ความไม่แน่นอน
มีปัจจัยลบที่รุมเร้าต่ออุปสงค์โดยรวมอย่างมากมาย
โดยเฉพาะความแตกแยกทางการเมืองที่เกิดขึ้นตลอดทั้งปี ซึ่งได้ส่งผลกระทบต่อความเชื่อมั่นของ
นักลงทุนทั้งในประเทศและต่างประเทศในวงกว้าง
การลงทุนและการบริโภคของภาคเอกชนเกิดการชะงักและชะลอตัวอย่างชัดเจน
เนื่องจากขาดความมั่นใจในเสถียรภาพและส่งผลกระทบต่อการใช้จ่ายในด้านต่างๆ

ส่วนการใช้จ่ายของภาครัฐก็ไม่ได้มีบทบาทในการกระตุ้นเศรษฐกิจมากนัก
โดยเฉพาะนโยบายการลงทุนขนาดใหญ่ซึ่งต้องชะลอโครงการลงทุนออกไปด้วยเหตุผลหลายประการ
นอกจากนี้ยังต้องเผชิญกับสถานการณ์ที่มีผลกระทบต่อความเชื่อมั่นของผู้บริโภค เช่น
ปัญหาภัยธรรมชาติทั้งภัยแล้งและภัยน้ำท่วม ปัญหาความไม่สงบใน 3
จังหวัดชายแดนภาคใต้ที่ยังไม่สามารถคลี่คลาย การปรับตัวขึ้นของราคาน้ำมัน
ซึ่งล้วนมีผลกระทบต่อการดำเนินธุรกิจของภาคธุรกิจทุกรายไม่มากก็น้อย

สำหรับฐานะการเงินและผลการดำเนินงานรวมในปี 2550
บริษัทและบริษัทย่อยมีรายได้จากการขายและรับจ้างทำของ จำนวน 1,841.49 ล้านบาท
เพิ่มขึ้นจากปี 2549 ร้อยละ 18.45 และในปี 2550 บริษัทมีผลกำไรสุทธิ 174.19 ล้านบาท
ซึ่งทำให้กำไรเพิ่มขึ้นเมื่อเทียบกับ ปี 2549 ร้อยละ 141.45 กำไรสุทธิต่อหุ้น 1.74 บาท
มูลค่าตามบัญชี 16.11 บาท มีทุนจดทะเบียน 625.0 ล้านบาท ทุนจดทะเบียนที่เรียกชำระแล้ว
500.0 ล้านบาท สินทรัพย์รวม 1,877.45 ล้านบาท ส่วนของผู้ถือหุ้น 1,610.92 ล้านบาท

ทั้งนี้กรรมการบริษัทให้ความสำคัญต่อการพัฒนาตนเอง
โดยได้เข้าร่วมสัมมนาหลักสูตรที่เป็นประโยชน์ต่อการปฏิบัติหน้าที่กรรมการ คือ
ได้เข้าร่วมอบรมหลักสูตร Director Accreditation Program (DAP) และ Director
Certification Program (DCP) ที่จัดโดยสมาคมส่งเสริมสถาบันกรรมการบริษัทไทย (IOD)
เพื่อเป็นการเพิ่มพูนความรู้ ความเข้าใจในบทบาทหน้าที่ของกรรมการ

โดยที่ปริษัทเป็นบริษัทจดทะเบียนในตลาดหลักทรัพย์แห่งประเทศไทย จึงมุ่งเน้นเรื่องการกำกับดูแล
กิจการที่ดี ให้มีความถูกต้อง ครบถ้วน โปร่งใส สามารถตรวจสอบได้ และในการดำเนินธุรกิจ
บริษัทมีการทำ รายการระหว่างกันกับบุคคลที่เกี่ยวข้องหรือบุคคลที่อาจมีความขัดแย้งทางผลประโยชน์
ซึ่งได้เปิดเผยข้อมูลของ
การทำรายการระหว่างกันที่ทำกับบุคคลดังกล่าวตามแนวทางการเปิดเผยข้อมูลของคณะกรรมการกำกับหลักทรัพย์และตลาดหลักทรัพย์ตามสมควรและเพียงพอต่อการตรวจสอบของผู้มีส่วนได้เสียและไม่กระทบต่อข้อมูลอันเป็นทางเสียเปรียบในการดำเนินธุรกิจ